Alex Steffensen måtte afbryde sit arbejde, da han pludselig skulle evakueres.

Onsdag formiddag omkring 10.40 sad Alex Steffensen på sit kontor ved virksomheden Hawfisk, da et hollandsk fiskefartøj sejlede ind i Bassin 3 i Hanstholm Havn. Ombord var en hornmine, som fiskerne satte af på kajen. Fra sit vindue kunne Alex Steffensen se, at en rusten klump var blevet stillet lige ude foran virksomheden, og at en hollandsk fisker var ved at sætte sig ind i en af Hawfisks trucks. - Jeg tænkte: ”Hvorfor fanden er han det?”. Og så kan jeg se, at han vil bruge vores truck til at flytte minen med, så de kan få mere plads at arbejde på foran skibet, siger han til TV MIDTVEST. Han løb derfor ud for at stoppe hollænderen. - Jeg flåede ham ud af trucken og sagde, at han skulle ringe til havnen og sige, at den var der, siger han. Havnen blev evakueret Herefter ankom havnebetjenten til stedet, inden politiet blev tilkaldt og afspærrede området i en radius af 400 meter. - Folk skal holde sig væk fra området og følge politiets anvisninger. De skal ikke køre derned og kigge, siger kommunikationsmedarbejder Mette Quistgaard fra Midt- og Vestjyllands Politi. For Alex Steffensen betyder afspærringen, at han ikke kan arbejde videre fra sit kontor med udsigt til minen. - Jeg er da lidt træt af, at man ikke kan nogle ting. Vi skulle have læsset en lastbil af her i Hanstholm, men nu er den blevet nødt til at køre til Fredericia, fortæller han. Politiet har bedt om assistance fra Søværnets Dykkertjeneste, der er forsvarets dykker- og ammunitionsrydningsenhed. Derudover er også ammunitionsryddere fra Ingeniørregimentet i Skive tilkaldt. Politiet forventer, at området fortsat vil være spærret i lang tid.